חוק הגנת הצרכן (תיקון מס' 56), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2732, עמ' 748, 2018-07-16T00:00:00+03:00
החוק התקבל בקריאה השנייה והשלישית ביום כ"ו בתמוז התשע"ח (9 ביולי 2018), והוא מתקן את סעיף 13א לחוק הגנת הצרכן, התשמ"א-1981 (להלן – חוק הגנת הצרכן) הקובע כי בעסקה לתקופה קצובה שבה העוסק מחייב את חשבונו של הצרכן בתשלומים לפי הרשאה לחיוב חשבון או לפי הרשאה לחיוב כרטיס אשראי, על העוסק להודיע לצרכן על מועד סיום העסקה או ההתחייבות גם בחוזה ההתקשרות, וכן בחשבונית, קבלה או הודעת תשלום, הנשלחת לצרכן בכל חודש, במשך שלושת החודשים שלפני סיום העסקה. בנוסף, העוסק מחויב בשליחת מסרון למספר הטלפון הנייד שמסר הצרכן לעוסק, אם מסר, ובתנאים הקבועים בסעיף. החוק מתקן את ההוראה האמורה ומרחיב אותה כך שאם מספר הטלפון שמסר הצרכן לעוסק המנוי בפרט 2 לתוספת השניה לחוק הגנת הצרכן (להלן - חברת סלולר), חסום לקבלת מסרונים, תודיע חברת הסלולר לצרכן על מועד סיום העסקה או ההתחייבות, בשיחת טלפון או בהודעה קולית זאת במקום בדרך של שליחת מסרון.
התיקון ייכנס לתוקף בתום ארבעה חודשים מיום פרסומו, והוא יחול גם על עסקאות לתקופה קצובה שנעשו לפני יום התחילה האמור.